Štefan Žáry

Štefan Žáry (* 12. december 1918, Poniky† 25. august 2007, Bratislava)  bol slovenský básnik, prozaik, esejista, prekladateľ a novinár, predstaviteľ nadrealistickej poézie, tiež autor kníh pre deti a mládež. Bol prvým manželom spisovateľky Hany Ponickej.

 Životopis 

Narodil sa v učiteľskej rodine a vzdelanie získaval v Ponikách, Zvolene, Banskej Bystrici (kde v roku 1938 zmaturoval) a neskôr na filozofickej fakulte Univerzity Komenského v Bratislave (slovenčina - nemčina). V roku 1942 nastúpil na vojenskú službu a počas 2. svetovej vojny bojoval na talianskom fronte. Po skončení vojny pracoval ako redaktor v Národnej obrode, v ČTK v Ríme (1948 – 1950) a od roku 1950 pracoval vo Zväze slovenských spisovateľov. Jeho činnosť je spätá hlavne s  vydavateľstvom Slovenský spisovateľ, kde pracoval 20 rokov, dlho ako šéfredaktor a riaditeľ. Od roku 1970 sa venoval výlučne písaniu literatúry. V roku 1961 bol laureátom štátnej ceny Klementa Gottwalda, v roku 1968 mu bol udelený titul zaslúžilý umelec.

 Tvorba 
Začiatky jeho literárnej tvorby sa viažu k jeho gymnaziálnemu štúdiu. Prvé diela uverejňoval časopisecky (Nový rod, Mladá kultúra), no prvá kniha mu vyšla až v roku 1938. Začínal písaním vlasteneckej poézie, neskôr sa námetom pre jeho diela stalo vnútorné rozpoloženie lyrického subjektu až tragický pocit života, no taktiež kritika spoločenských javov. Čoraz častejšie sa v jeho dielach objavuje problematika mravnosti súčasnej spoločnosti, hrdinstvo človeka, myšlienka večného utrpenia či malé ľudské drámy a každodenné situácie človeka. Okrem poézie sa venoval i písaniu prózy a literatúry pre deti a mládež. Okrem vlastnej tvorby tiež prekladal z talianskej, francúzskej a španielskej literatúry. Bol významným predstaviteľom slovenských nadrealistov.

 Dielo 
 Poézia 

 1938 – Srdcia na mozaike. Banská Bystrica , 1938. 46 s., zbierka básní
 1941 – Zvieratník. Bratislava : Skarabeus , 1941. 69 s., zbierka básní
 1944 – Stigmatizovaný vek. Liptovský Mikuláš : Tranoscius , 1944. 93 s., zbierka básní
 1944 – Pečať plných amfor. Rím : S. T. P. D. , 1944. 59 s., zbierka básní
 1946 – Pavúk pútnik, zbierka básní
 1946 – Slnovraty, veršovaná lyrická hra
 1947 – Dobrý deň, pán Villon, zbierka básní
 1947 – Zasľúbená zem
 1948 – Meč a vavrín, lyricko-epická skladba
 1952 – Cesta, zbierka básní
 1954 – Aká to vôňa, zbierka básní
 1955 – Návšteva, zbierka básní
 1957 – Po mne iní, zbierka básní
 1960 – Ikar večne živý, zbierka básní
 1960 – Zázračný triezvy koráb, zbierka básní
 1962 – Osmelenie do dňa, zbierka básní
 1962 – Romanca o Esmeralde, zbierka básní
 1964 – Dvanásťkrát žena, zbierka básní
 1965 – Múza oblieha Tróju, básnické pásmo so spomienkovým charakterom
 1966 – Púť za kolibríkom, zbierka básní
 1974 – Svätojánsky sen, veršovaný epos
 1974 – Leto nášho dospievania, zbierka básní
 1977 – Smaragdové rúno, zbierka básní
 2004 – Orchidea Nostalgis, zbierka básní

 Próza 
 1947 – Apeninský vzduch, súbor noviel
 1955 – Dolu na juhu
 1972 – Azúrová anabáza, z veľkej časti autobiografický román
 1976 – Úsmevné údolie, autobiografické dielo
 1979 – Snímanie masiek, súbor portrétov

 Diela pre deti a mládež 
 1954 – Zázračné oči, básnicky interpretovaný svet vedy, techniky a vynálezov
 1957 – Povesti a báje veršované epické príbehy
 1961 – Ohňostroj
 1964 – Kukučkové hodiny
 1974 – Červená žufanka, spomienky na detstvo
 1979 – Ako dočiahneme slnce, poézia pre deti
 1980 – Ako zima koncertuje, leporelo

 Výbery 
 1958 – Vybrané verše (1938 – 1958) 
 1962 – Kde citróny kvitnú, súborné vydanie próz Apeninský vzduch a Dolu na juhu
 1968 – A uvádzaj do pokušenia, výber poézie
 1968 – Tekutý poľovník. Vybrané spisy I
 1976 – Dych domova. Vybrané spisy II
 1978 – Opojenie, výber poézie
 1981 – Kotvy a krídla. Vybrané spisy III

 Preklady 
 1961 – Guillaume Apollinaire: Pásmo (spoluautori Pavel Bunčák, Ján Rak, Vladimír Reisel)
 1948 – Jean-Nicholas Arthur Rimbaud: Dielo
 1954 – Paul Éluard: Básne pre všetkých
 1965 – Federico García Lorca: Španielske romance (spoluautor Vladimír Oleríny)
 1953 – Pablo Neruda: Vám patrím, vám spievam
 1953 – Nicolás Guillén: Piesne Kuby
 1978 – Nicolás Guillén: Krv zmnohonásobená
 1957 – Gianni Rodari: Obrázky a bájky
 1961 – Salvatore Quasimodo: Teraz, keď deň sa dvíha
 1965 – Pier Paolo Pasolini: Rímske večery
 1966 – Lamberto Pignotti: Poznávanie človeka
 1967 – Giuseppe Ungaretti: Sny a akordy

 Ocenenie 
 Cena primátora mesta Banská Bystrica (1999)

 Literatúra 
 Slovník slovenských spisovateľov

 Externé odkazy 


Kategória:Osobnosti z Poník
Kategória:Slovenskí spisovatelia
Kategória:Slovenskí spisovatelia pre deti a mládež
Kategória:Slovenskí prozaici
Kategória:Slovenskí básnici
Kategória:Slovenskí prekladatelia
Kategória:Česko-slovenskí zaslúžilí umelci